Det lignede længe en topplacering til Søren Kjeldsen, men den danske golfspiller var ikke i stand til at holde niveauet på de to sidste runder af Ballantine's Championship, der sluttede søndag i Sydkoreas hovedstad, Seoul. Søren Kjeldsen var således én af de 11 spillere, der delte turneringens 13. plads med en samlet score på 283 slag. Danskeren lå helt i top efter de to første runder, som han klarede i 71 og 66 slag. Lørdag kom han også fint i gang med tredje runde, men efter ni af 18 huller blev han i lighed med sine konkurrenter nødt til at indlægge en ufrivillig pause på grund af heftig regn. Søren Kjeldsen fandt aldrig sit tidligere niveau, da European Open-turneringen blev genoptaget søndag. Han gik både tredje og fjerde runde i 73 slag, ét over par. Sejren i Seoul gik til Lee Westwood fra Storbritannien, ét slag foran spanieren Miguel Angel Jiménez. Westwood gik de tre sidste runder i 68,69 og 67 slag, og med sejren kunne han bevare placeringen som nummer ét på verdensranglisten, hvor han ellers var hårdt presset af tyskeren Martin Kaymer. /ritzau/
Forhåbningerne om dansk topplacering kunne ikke indfries, da golfturneringen i Sydkorea blev genoptaget.